作者:貫休
標題:送盧舍人朝覲
內容:羶行無為日，垂衣帝道亨。聖真千載聖，明必萬年明。重德須朝覲，流年不可輕。洪才傳出世，清甲得高名。罕玉藏無映，嵇松畫不成。起銜軒後敕，醉別亞夫營。燒闊荊州熟，霞新峴首晴。重重堯雨露，去去漢公卿。白髮應從白，清貧但更清。夢緣丹陛險，春傍綵衣生。既握鐘繇筆，須調傅說羹。倘因星使出，一望問支鏗。